CELEX: 52018PC0397
Language: lv
Date: 2018-06-04
Title: Priekšlikums EIROPAS PARLAMENTA UN PADOMES REGULA par ES tipa apstiprināšanas tiesību aktu papildināšanu saistībā ar Apvienotās Karalistes izstāšanos no Savienības

EIROPAS KOMISIJA
            Briselē, 4.6.2018
            COM(2018) 397 final
            2018/0220(COD)
            Priekšlikums
            EIROPAS PARLAMENTA UN PADOMES REGULA
            par ES tipa apstiprināšanas tiesību aktu papildināšanu saistībā ar Apvienotās Karalistes izstāšanos no Savienības
            (Dokuments attiecas uz EEZ)
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Apvienotā Karaliste 2017. gada 29. martā iesniedza paziņojumu par nodomu izstāties no Savienības saskaņā ar Līguma par Eiropas Savienību 50. pantu. Tas nozīmē — ja vien ratificētajā izstāšanās līgumā nebūs noteikts cits datums, visi Savienības primārie un sekundārie tiesību akti Apvienotajai Karalistei vairs nebūs saistoši no 2019. gada 30. marta ("izstāšanās datums").  Pēc tam Apvienotā Karaliste kļūs par "trešo valsti". 
               
               
                  Atkarībā no jebkādiem pārejas risinājumiem, ko varētu saturēt izstāšanās līgums, ES tiesību aktu satvars, kas reglamentē vairāku ražojumu tipa apstiprināšanu, Apvienotajai Karalistei vairs nebūs saistošs no izstāšanās datuma, jo īpaši:
               
            
            
               ·Direktīva 2007/46/EK par mehānisko transportlīdzekļu un piekabju tipa apstiprinājumiem (ko aizstās regula, kas būs piemērojama no 2020. gada 1. septembra); 
            
            
               ·Regula (ES) Nr. 168/2013 par divu un trīs riteņu transportlīdzekļu un kvadriciklu tipa apstiprinājumu;
            
            
               ·Regula (ES) Nr. 167/2013 par lauksaimniecības un mežsaimniecības transportlīdzekļu tipa apstiprinājumu; un 
            
            
               ·Regula (ES) 2016/1628 par autoceļiem neparedzētas mobilās tehnikas motoru tipa apstiprinājumu. 
            
            
               
                  Tas arī nozīmē, ka Apvienotās Karalistes tipa apstiprinātāja iestāde vairs nebūs ES tipa apstiprinātāja iestāde un vairs nespēs izpildīt jebkādus tipa apstiprinātājas iestādes pienākumus un pilnvaras atbilstoši ES tiesību aktiem. Ražotājiem, kas agrāk ieguvuši apstiprinājumus Apvienotajā Karalistē, tādēļ vajadzēs iegūt jaunus apstiprinājumu no ES-27 tipa apstiprinātājām iestādēm, tostarp attiecībā uz ražošanā esošiem ražojumiem, lai nodrošinātu nepārtrauktu atbilstību ES tiesību aktiem un saglabātu piekļuvi Savienības tirgum.
               
               
                  Kamēr tiesiskais regulējums attiecībā uz šiem ražojumiem noteic procedūras prasības, harmonizējot veidu, kā tipa apstiprinājumi tiek piešķirti visā ES, daži aizsardzības pasākumi apgrūtina nepieciešamo pasākumu veikšanu no attiecīgu ražotāju puses, lai nodrošinātu atbilstību tiesību aktiem un uzņēmējdarbības nepārtrauktību pēc tam, kad ES acquis vairs nebūs saistošs Apvienotajai Karalistei.
               
               
                  Piemēram, ES tipa apstiprināšanas sistēma ļauj ražotājiem brīvi izvēlēties tipa apstiprinātāju iestādi, kam iesniegt tipa apstiprinājuma pieteikumus. Tomēr tā neļauj mainīt iestādi pēc tipa apstiprinājuma piešķiršanas, un viena iestāde nevar grozīt citas iestādes izdotu apstiprinājumu. Tāpat tipa apstiprināšanas tiesiskais regulējums noteic, ka tipa apstiprinātāja iestāde drīkst pieņemt pārbaudes ziņojumus no tehniskajiem dienestiem, kurus dalībvalstis, kam tie piederīgi, iepriekš norīkojušas un paziņojušas Komisijai. Turklāt tas ir viens no tipa apstiprināšanas sistēmas pamatprincipiem, ka ražojumu drīkst apstiprināt tikai atbilstoši prasībām, ko piemēro jauniem tipiem (pretstatā jauniem transportlīdzekļiem) apstiprinājuma piešķiršanas laikā. Visbeidzot, līdzko Apvienotās Karalistes tipa apstiprinātāja iestāde vairs nebūs ES tipa apstiprinātāja iestāde, tā vairs nevarēs nodrošināt ražošanas atbilstību un ražojumu atbilstību ekspluatācijā. Atbildīgā tipa apstiprinātāja iestāde ir vajadzīga arī ražojumu, kas neatbilst drošības vai vides prasībām, atsaukšanai.
               
               
                  Šie aspekti rada ievērojamu juridisku nenoteiktību ražotājiem, kas ieguvuši tipa apstiprinājumus Apvienotajā Karalistē. Šī priekšlikuma mērķis ir risināt šos jautājumus, veicot pagaidu rakstura un ļoti mērķtiecīgas izmaiņas esošajos noteikumos, lai ļautu attiecīgajiem ražotājiem iegūt jaunus ES-27 apstiprinājumus, kas aizstātu esošos ražojumus, kuru tips apstiprināts Apvienotajā Karalistē. Priekšlikums: 
               
            
            
               ·attiecīgajiem ražotājiem nepārprotami atļauj iesniegt kādai no ES-27 tipa apstiprinātājām iestādēm pieteikumus esošo tipu jauniem apstiprinājumiem;
            
            
               ·ļauj neatkārtot testus, kas kalpojuši par pamatu Apvienotās Karalistes piešķirtiem apstiprinājumiem, tādēļ ka ES-27 tipa apstiprinātāja iestāde iepriekš nebija norīkojusi un paziņojusi tehnisko dienestu;
            
            
               ·nodrošina, ka šādus apstiprinājumus drīkst piešķirt, ja tiek izpildītas prasības jauniem transportlīdzekļiem, sistēmām, sastāvdaļām un atsevišķām tehniskām vienībām, nevis jauniem tipiem;
            
            
               ·ierosina palīdzēt pirms anulēšanas identificēt jaunas tipa apstiprinātājas iestādes attiecībā uz tirgū jau esošiem ražojumiem, lai izvairītos no situācijas, kad neviena tipa apstiprinātāja iestāde nav atbildīga par atbilstības pārbaudēm ekspluatācijas laikā un par iespējamiem atsaukumiem nākotnē. 
            
            
               
                  Ierosinātie noteikumi nemazinās prasības attiecībā uz transportlīdzekļu, sistēmu, sastāvdaļu vai atsevišķu tehnisko vienību drošības vai ekoloģisko veiktspēju. Tas nepiešķirs nekādas priekšrocības ražotājiem ar Apvienotās Karalistes apstiprinājumiem salīdzinājumā ar ražotājiem, kam ir ES-27 tipa apstiprinājumi. Gluži pretēji, šī iniciatīva ļaus ražotājiem turpināt savu ražojumu ražošanu atbilstoši piemērojamām tiesiskām prasībām, nepārtraucot savu pašreizējo ražošanu, kas varētu būt radījis būtisku sociālo un ekonomisko ietekmi. Atvieglojot ražotājiem atbilstību ES tiesību aktiem, iniciatīva nodrošinās arī patērētāju un pilsoņu aizsardzību.
               
            
            
                 •Saskanība ar esošiem politiskajiem nosacījumiem konkrētajā politikas jomā
            
         
         
            
               
                  Šis priekšlikums būs lex specialis attiecībā uz četriem tā tvērumā uzskaitītajiem aktiem, ciktāl tas atkāpjas no tiem; šo aktu vispārīgie noteikumi joprojām būs piemērojami. Līdz ar to šis priekšlikums pilnībā saskan ar esošo tiesisko regulējumu. 
               
            
            
               •Saskanība ar citām Savienības politikas jomām
            
            
               
                  Šis priekšlikums pilnībā saskan ar Padomes pilnvarojumu sarunām ar Apvienoto Karalisti par tās izstāšanos no Savienības.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Šā priekšlikuma juridiskais pamats ir Līguma par Eiropas Savienības darbību (LESD) 114. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Tā kā ierosinātais akts papildinātu četrus Savienības aktus un izmainītu to saturu, tas panākams tikai ar rīcību Savienības līmenī un nevis ar rīcību dalībvalstu līmenī.
               
            
            
               •Proporcionalitāte
            
            
               
                  Priekšlikums uzskatāms par proporcionālu, jo tas nodrošina nepieciešamās tiesiskā regulējuma izmaiņas un tajā pašā laikā nesniedzas tālāk kā nepieciešams, lai sasniegtu mērķus ļaut ražotājiem ar Apvienotās Karalistes tipa apstiprinājumiem atbilst tipa apstiprināšanas tiesību aktiem. Tas nodrošina nepieciešamos juridiskos nosacījumus, lai saglabātu, ciktāl tas iespējams, ražotājiem vienlīdzīgus noteikumus. 
               
            
            
                •Instrumenta izvēle
            
            
               
                  Ņemot vērā, ka akts nosaka specifiskus noteikumus ļoti specifiskā un vienreizējā situācijā, tas izņēmuma kārtā neizmainīs šos aktus, bet gan uz ierobežotu laiku tiks piemērots kā atsevišķs tiesību akts. Tā kā trīs attiecīgie akti ir regulas un viena ir direktīva (ko drīz aizstās regula, kas piemērojama no 2020. gada 1. septembra), regula šķiet vienīgā pienācīgā tiesību akta forma, kas ļauj dalībvalstīm atkāpties no citādi piemērojamiem, atbilstīgiem, vispārīgiem noteikumiem. Regula arī vislabāk atbilst lietas steidzamībai.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi / spēkā esošo tiesību aktu atbilstības pārbaudes
            
            
               Neattiecas.
            
            
               •Apspriešanās ar ieinteresētajām personām
            
            
               
                  Izaicinājumi tipa apstiprināšanai, kuru pamatā ir Apvienotās Karalistes izstāšanās no ES, tika norādīti un apspriesti vairākās sanāksmēs ar dalībvalstīm. Ražotāji un tos pārstāvošās asociācijas uz tiem vērsa arī Komisijas uzmanību.
               
               
                  Ieinteresētajām personām bija iespēja sniegt atsauksmes par iniciatīvu Eiropas Komisijas Labāka regulējuma portālā (“Izsakiet savu viedokli”). 
               
               
                  Atsauksmju sniegšanas laikposmā no 2018. gada 26. aprīļa līdz 2018. gada 10. maijam 15 ieinteresētās personas sniedza piezīmes, to starpā deviņas Eiropas ieinteresēto personu asociācijas, trīs Apvienotās Karalistes asociācijas, divi ražotāji un viens pilsonis. Kopumā tika atzinīgi novērtēta vēlme radīt lielāku juridisko noteiktību. Vairākas piezīmes skāra horizontālus jautājumus par visu veidu precēm, par izstāšanās līguma sarunām un par turpmākajām Savienības un Apvienotās Karalistes attiecībām. Atsauksmes tika ņemtas vērā projekta sagatavošanā, ciktāl tās uz to attiecās. 
               
            
            
               •Ekspertu atzinumu pieprasīšana un izmantošana
            
         
         
            
               
                  Dalībvalstu un ražotāju mutiskas un rakstiskas piezīmes skatīt iepriekš.
               
               
                  Tipa apstiprināšanas tiesību aktu juridiskā analīze ir pamatā divām piezīmēm ieinteresētajām personām: 2018. gada 8. februāra 
                  
                     Norādes ieinteresētajām personām par ietekmi uz mehānisko transportlīdzekļu tipa apstiprināšanu
                  
                   un 2018. gada 28. marta 
                  
                     Norādes ieinteresētajām personām par ietekmi uz atsevišķu transportlīdzekļu un motoru tipa apstiprināšanu
                  
                  .
               
            
            
               •Ietekmes novērtējums
            
            
               Neattiecas.
            
            
               •Pamattiesības
            
            
               
                  Šis priekšlikums neietekmē pamattiesību aizsardzību.
               
            
            
               4.IETEKME UZ BUDŽETU
            
            
               Neattiecas.
            
            
               5.CITI ELEMENTI
            
            
               •Īstenošanas plāni un uzraudzības, izvērtēšanas un ziņošanas kārtība
            
            
               Neattiecas.
            
            
               2018/0220 (COD)
            
            
               Priekšlikums
            
            
               EIROPAS PARLAMENTA UN PADOMES REGULA
            
            
               par ES tipa apstiprināšanas tiesību aktu papildināšanu saistībā ar Apvienotās Karalistes izstāšanos no Savienības
               
            
               (Dokuments attiecas uz EEZ)
            
            
               EIROPAS PARLAMENTS UN EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 114. pantu,
            
            
               ņemot vērā Eiropas Komisijas priekšlikumu,
            
            
               pēc leģislatīvā akta projekta nosūtīšanas valstu parlamentiem,
            
         
         
            
               ņemot vērā Eiropas Ekonomikas un sociālo lietu komitejas atzinumu,
            
            
               saskaņā ar parasto likumdošanas procedūru,
            
            
               tā kā:
            
            
               (1)Apvienotā Karaliste 2017. gada 29. martā iesniedza paziņojumu par tās nodomu izstāties no Savienības saskaņā ar Līguma par Eiropas Savienību 50. pantu. Tas nozīmē, ka, ja ratificēts izstāšanās līgums vai Eiropadome, piekrītot Apvienotajai Karalistei, vienbalsīgi nenosaka citu datumu, Savienības tiesību aktu piemērošana attiecībā uz Apvienoto Karalisti tiek pārtraukta no 2019. gada 30. marta. Pēc tam Apvienotā Karaliste kļūs par "trešo valsti".
            
            
               (2) ES tipa apstiprināšanas visaptverošu tiesisko regulējumu iedibināja Eiropas Parlamenta un Padomes Direktīva 2007/46/EK
                  1
               , Eiropas Parlamenta un Padomes Regula (ES) Nr. 167/2013
                  2
               , Eiropas Parlamenta un Padomes Regula (ES) Nr. 168/2013
                  3
                un Eiropas Parlamenta un Padomes Regula (ES) 2016/1628
                  4
               .
            
            
               (3)Šie tiesību akti atļauj ražotājiem izvēlēties iestādi, no kuras iegūt tipa apstiprinājumu, kas ļauj tiem laist ražojumus tirgū visās dalībvalstīs.
            
            
               (4)Nepastāvot jebkādiem īpašiem noteikumiem, Apvienotās Karalistes izstāšanās no Savienības radītu situāciju, kad Apvienotās Karalistes apstiprinātājas iestādes iepriekš piešķirti tipa apstiprinājumi vairs nenodrošinātu piekļuvi Savienības tirgum.  Šādu apstiprinājumu turētāji ir arī ražotāji, kas veic uzņēmējdarbību citās dalībvalstīs, ne tikai Apvienotajā Karalistē. Kamēr transportlīdzekļus, sistēmas, sastāvdaļas un atsevišķas tehniskās vienības, kam tipa apstiprinājums piešķirts Apvienotajā Karalistē, drīkst laist Savienības tirgū, līdz Savienības tiesību aktus beidz piemērot Apvienotajai Karalistei un tās iekšienē, ir nepieciešams noteikt īpašus noteikumus ar mērķi atvieglot šo ražojumu laišanu Savienības tirgū pēc minētā datuma.
            
            
               (5)Pašlaik Savienības tiesību akti nenodrošina iespēju atkārtoti apstiprināt tipus, kas jau apstiprināti citviet Savienībā. Tomēr ražotājiem vajadzētu būt iespējai turpināt ražot transportlīdzekļus, sistēmas, sastāvdaļas un atsevišķas tehniskās vienības, ko iepriekš pamatoja Apvienotās Karalistes piešķirtie tipa apstiprinājumi, un turpināt laist šādus ražojumus Savienības tirgū. Tāpēc ir nepieciešams ļaut ražotājiem iegūt jaunus apstiprinājumus no iestādēm Savienības dalībvalstīs, atskaitot Apvienoto Karalisti.  
            
            
               (6)Šai regulai būtu arī jānodrošina, ka ražotājiem joprojām ir iespējami lielāka brīvība izvēlēties jaunu apstiprināšanas iestādi. Šai ražotāja izvēlei, jo īpaši, nevajadzētu būt atkarīgai no Apvienotās Karalistes tipa apstiprinātājas iestādes piekrišanas vai jebkādas vienošanos esības starp Apvienotās Karalistes tipa apstiprinātāju iestādi un jauno tipa apstiprinātāju iestādi.
            
            
               (7)Lai nodrošinātu vajadzīgo tiesisko noteiktību visām ieinteresētajām personām un lai nodrošinātu vienlīdzīgus konkurences apstākļus ražotājiem, nepieciešams pārskatāmā veidā noteikt vienādus nosacījumus piemērošanai visās dalībvalstīs. 
            
            
               (8)Lai varētu turpināt ražošanu un laist tirgū transportlīdzekļus, sistēmas, sastāvdaļas un atsevišķas tehniskās vienības, prasībām, kādām šiem tipiem jāatbilst, lai tos varētu apstiprināt Savienības, atskaitot Apvienoto Karalisti, dalībvalsts iestāde, vajadzētu būt tādām, ko piemēro jaunu transportlīdzekļu, sistēmu, sastāvdaļu un atsevišķu tehnisko vienību laišanai tirgū, nevis ko piemēro jauniem tipiem.
            
            
               (9)Prasības jauniem transportlīdzekļiem, sistēmām, sastāvdaļām un atsevišķām tehniskām vienībām ir tādā pašā veidā piemērojamas ražotājiem, kas ir dalībvalstu, atskaitot Apvienoto Karalisti, piešķirtu tipa apstiprinājumu turētāji. Tipu apstiprināšanas saskaņā ar šo regulu un jaunu transportlīdzekļu, sistēmu, sastāvdaļu un atsevišķu tehnisko vienību laišanas tirgū vienādu prasību noteikšanas mērķis ir nodrošināt vienlīdzīgu attieksmi pret ražotājiem, kurus skar Apvienotās Karalistes izstāšanās un kuri ir dalībvalstu, atskaitot Apvienoto Karalisti, piešķirtu tipa apstiprinājumu turētāji.
            
            
               (10)Šai regulai nevajadzētu liegt transportlīdzekļa ražotājam brīvprātīgi lūgt Savienības apstiprinājumu transportlīdzekļa tipam, kas iepriekš apstiprināts Apvienotajā Karalistē, atbilstoši prasībām, ko piemēro jaunu tipu sistēmām, sastāvdaļām vai atsevišķām tehniskām vienībām, ja transportlīdzekļa tips citos aspektos ir identisks Apvienotajā Karalistē apstiprinātajam. 
            
            
               (11)Apstiprinājumiem, kas tiek lūgti transportlīdzekļu, sistēmu, sastāvdaļu vai atsevišķu tehnisko vienību pilnīgi jauniem tipiem, nevajadzētu iekļauties šīs regulas tvērumā. 
            
            
               (12)Vajadzētu būt iespējai pamatot atbilstoši šai regulai piešķirtos tipa apstiprinājumus ar testu ziņojumiem, kas jau tikuši iesniegti ar mērķi iegūt apstiprinājumus Apvienotajā Karalistē, ja nav mainījušās prasības, atbilstoši kurām izsniegti šie testa ziņojumi. Lai varētu turpināt izmantot Apvienotās Karalistes paziņotu tehnisko dienestu izsniegtus testa ziņojumus, šai regulai būtu jānodrošina atbrīvojums no prasības, ka šim tehniskajam dienestam jābūt tipa apstiprinājumu piešķirošās iestādes norīkotam un paziņotam Komisijai.  Lai ietvertu arī laiku, kad Savienības tiesību akti vairs nav piemērojami Apvienotajai Karalistei un tās iekšienē, šai regulai būtu jānodrošina atbrīvojums no specifiskām prasībām attiecībā uz trešo valstu tehnisko dienestu norīkošanu un paziņošanu. 
            
            
               (13)Tā kā tipa apstiprinātājas iestādes tajā pašā laikā ir pilnībā atbildīgas par to piešķirtiem tipa apstiprinājumiem, tām būtu jāļauj pieprasīt jaunu testu veikšanu attiecībā uz jebkādu apstiprināšanas elementu, ko tās uzskata par pamatotu.
            
            
               (14)Ciktāl šajā aktā nav paredzēts citādi, būtu jāturpina piemērot ES tipa apstiprināšanas vispārīgos noteikumus.
            
            
               (15)Būtu jāņem vērā, ka tipa apstiprinātājām iestādēm piešķirtā loma nebeidzas līdz ar transportlīdzekļa, sistēmas, sastāvdaļas vai atsevišķas tehniskās vienības ražošanu vai laišanu tirgū, bet ilgst vairākus gadus pēc šo ražojumu laišanas tirgū. Tas jo īpaši attiecas uz pienākumiem saistībā ar transportlīdzekļu, kas ietilpst Direktīvas 2007/46/EK darbības jomā, atbilstību ekspluatācijas laikā un saistībā ar remonta un tehniskās apkopes informācijas sniegšanas pienākumiem, transportlīdzekļu, sistēmu, sastāvdaļu un atsevišķu tehnisko vienību, kas ietilpst Direktīvas 2007/46/EK, Regulas (ES) Nr. 167/2013, Regulas (ES) Nr. 168/2013 vai Regulas (ES) 2016/1628 darbības jomā, potenciālajiem atsaukumiem. Tāpēc iestādei, kas piešķir tipa apstiprinājumu saskaņā ar šo regulu, nepieciešams uzņemties šos pienākumus arī attiecībā uz transportlīdzekļiem, sistēmām, sastāvdaļām un atsevišķām tehniskajām vienībām, kam pamatā ir tas pats tips un kas jau laistas Savienības tirgū, balstoties uz Apvienotajā Karalistē piešķirtu tipa apstiprinājumu, lai nodrošinātu atbildīgās tipa apstiprinātājas iestādes esību. 
            
            
               (16)To pašu iemeslu dēļ Savienības tipa apstiprinātājai iestādei arī nepieciešams uzņemties zināmus pienākumus attiecībā uz transportlīdzekļiem, sistēmām, sastāvdaļām un atsevišķām tehniskajām vienībām, kas jau laistas Savienības tirgū, balstoties uz Apvienotajā Karalistē piešķirtiem tipa apstiprinājumiem, kuri vai nu vairs nav spēkā atbilstoši Direktīvas 2007/46/EK 17. pantam, Regulas (ES) Nr. 167/2013 32. pantam, Regulas (ES) Nr. 168/2013 37. pantam vai Regulas (ES) 2016/1628 30. pantam, vai kurām nav tipa apstiprinājuma saskaņā ar šo regulu.  Lai nodrošinātu atbildīgās tipa apstiprinātājas iestādes esību, ražotājiem būtu jānosaka pienākums lūgt iestādi, kas apstiprina iepriekš Apvienotajā Karalistē apstiprinātus tipus, uzņemties pienākumus saistībā ar atsaukumiem, remonta un tehniskās apkopes informāciju un atbilstības pārbaudēm ekspluatācijas laikā attiecībā uz transportlīdzekļiem, sistēmām, sastāvdaļām un atsevišķām tehniskajām vienībām, kuru pamatā ir citi tipi un kas jau laistas Savienības tirgū. Lai ierobežotu Savienības tipa apstiprinātājas iestādes pienākumu apjomu, šiem pienākumiem būtu jāattiecas tikai uz ražojumiem, kas balstās uz Apvienotās Karalistes tipa apstiprinājumiem, kas piešķirti pēc 2008. gada 1. janvāra. 
            
            
               (17)Tā kā šīs regulas mērķi, kas ir papildināt Direktīvu 2007/46/EK, Regulu (ES) Nr. 167/2013, Regulu (ES) Nr. 168/2013 un Regulu (ES) 2016/1628 ar īpašiem noteikumiem saistībā ar Apvienotās Karalistes izstāšanos no Savienības, nevar pienācīgi sasniegt dalībvalstis, bet var labāk sasniegt Savienības līmenī, ņemot vērā šo noteikumu mērogu un sekas, Savienība var veikt subsidiaritātes principam atbilstīgus pasākumus, kā noteikts Līguma par Eiropas Savienību 5. pantā. Saskaņā ar minētajā pantā noteikto proporcionalitātes principu šajā regulā ir paredzēti tikai tie pasākumi, kas ir nepieciešami minētā mērķa sasniegšanai. 
            
         
         
            
               (18)Lai ļautu ražotājiem veikt nepieciešamos pasākumus, lai nekavējoties sagatavotos tam, ka Apvienotā Karaliste izstājas attiecībā uz tipa apstiprinājuma tiesību aktiem, šai regulai būtu jāstājas spēkā trešajā dienā pēc publicēšanas,
            
            
               IR PIEŅĒMUŠI ŠO REGULU.
            
            
               1. pants
               Priekšmets
            
            
               Šī regula papildina Direktīvu 2007/46/EK, Regulu (ES) Nr. 167/2013, Regulu (ES) Nr. 168/2013 un Regulu (ES) 2016/1628, nosakot īpašus noteikumus transportlīdzekļu, sistēmu, sastāvdaļu un atsevišķu tehnisko vienību, kuru tipu apstiprinājusi Apvienotās Karalistes tipa apstiprinātāja iestāde pirms dienas, kad Savienības tiesību aktus beidz piemērot Apvienotajai Karalistei un tās iekšienē (“Apvienotās Karalistes tipa apstiprinātāja iestāde”), ES tipa apstiprināšanai un laišanai tirgū.
            
            
               2. pants
               Tvērums
            
            
               1. Šī regula attiecas uz transportlīdzekļiem, sistēmām, sastāvdaļām un atsevišķām tehniskajām vienībām, kam piemēro Direktīvu 2007/46/EK, Regulu (ES) Nr. 167/2013, Regulu (ES) Nr. 168/2013 vai Regulu (ES) 2016/1628, un to tipiem, ko apstiprinājusi Apvienotās Karalistes tipa apstiprinātāja iestāde, pamatojoties uz minētajiem aktiem vai kādu no Direktīvas 2007/46/EK IV pielikumā uzskaitītajiem aktiem, vai jebkādu aktu, ko atcēluši minētie akti. 
            
            
            
               2. Atsauces uz atsevišķām tehniskajām vienībām šajā regulā ietver atsauces uz motoriem Regulā (ES) 2016/1628.
            
            
               3. pants
            
            
               Definīcijas
            
            
               Šajā regulā piemēro šādas definīcijas:
            
            
               (1)“Savienības tipa apstiprinātāja iestāde” ir dalībvalsts, kas nav Apvienotā Karaliste, tipa apstiprinātāja iestāde; 
            
            
               (2)“Apvienotās Karalistes tipa apstiprinājums” ir ES vai EK tipa apstiprinājums, ko piešķīrusi Apvienotās Karalistes tipa apstiprinātāja iestāde;
            
            
               (3)“Savienības tipa apstiprinājums” ir ES tipa apstiprinājums, ko Savienības tipa apstiprinātāja iestāde piešķīrusi saskaņā ar šo regulu.
            
            
               4. pants
            
            
                Savienības tipa apstiprinājuma pieteikums 
            
            
                
            
            
               1. Atkāpjoties no Direktīvas 2007/46/EK 6. panta 6. punkta, Regulas (ES) Nr. 167/2013 21. panta 2. punkta, Regulas (ES) Nr. 168/2013 26. panta 2. punkta un Regulas (ES) 2016/1628 20. panta 1. punkta, ražotājs, kura turējumā ir tāds Apvienotās Karalistes tipa apstiprinājums, kas nav kļuvis nederīgs saskaņā ar Direktīvas 2007/46/EK 17. pantu, Regulas (ES) Nr. 167/2013 32. pantu, Regulas (ES) Nr. 168/2013 37. pantu vai Regulas (ES) 2016/1628 30. pantu, drīkst iesniegt Savienības tipa apstiprinātājai iestādei tāda paša tipa apstiprinājuma pieteikumu pirms dienas, kad Savienības tiesību akti vairs nav piemērojami Apvienotajai Karalistei vai tās iekšienē. 
            
            
               2. Lai tipu varētu apstiprināt, tam jāatbilst vismaz prasībām, kas noteiktas jaunu transportlīdzekļu, sistēmu, sastāvdaļu vai atsevišķu tehnisko vienību laišanai tirgū, reģistrēšanai vai ekspluatācijas uzsākšanai un ir piemērojamas laikā, kad stājas spēkā Savienības tipa apstiprinājums.  
            
            
               3. Iesniedzot pieteikumu saskaņā ar 1. pantu, ražotājs veic pienācīgus maksājumus, kas sedz jebkādas izmaksas, kuras saistītas ar Savienības tipa apstiprinātājas iestādes pilnvaru izmantošanu un pienākumu izpildi attiecībā uz Savienības tipa apstiprinājumu.
            
         
         
            
               5. pants
            
            
               Savienības tipa apstiprinājuma piešķiršanas nosacījumi un tā stāšanās spēkā
            
            
               1. Atkāpjoties no Direktīvas 2007/46/EK 8. panta 2. punkta, 9. panta 1. punkta a) apakšpunkta un 10. panta 1. un 2. punkta, Regulas (ES) Nr. 167/2013 6. panta 2. punkta, Regulas (ES) Nr. 168/2013 7. panta 2. punkta un 18. panta un Regulas (ES) 2016/1628 6. panta 2. punkta, Savienības tipa apstiprinātāja iestāde, kas saņēmusi pieteikumu saskaņā ar šīs regulas 4. pantu, drīkst piešķirt ES tipa apstiprinājumu attiecībā uz transportlīdzekli, sistēmu, sastāvdaļu vai atsevišķu tehnisko vienību, ja tās tips atbilst vismaz prasībām, kas noteiktas jaunu transportlīdzekļu, sistēmu, sastāvdaļu vai atsevišķu tehnisko vienību laišanai tirgū, reģistrēšanai vai ekspluatācijas uzsākšanai, tipa apstiprinājuma spēkā stāšanās dienā.   
            
            
               2. Ciktāl nav piemērojamas jaunas prasības un neskarot 3. punkta nosacījumus, Savienības tipa apstiprinājumu drīkst piešķirt, pamatojoties uz tiem pašiem testa ziņojumiem, kuri iepriekš tikuši izmantoti Apvienotās Karalistes tipa apstiprinājuma piešķiršanai saskaņā ar piemērojamajiem noteikumiem, neatkarīgi no tā, vai Savienības tipa apstiprinājumu piešķirošā dalībvalsts to norīkojusi un paziņojusi saskaņā ar Direktīvu 2007/46/EK, Regulu (ES) Nr. 167/2013, Regulu (ES) Nr. 168/2013 vai Regulu (ES) 2016/1628 pat pēc tam, kad Savienības tiesību akti vairs nav piemērojami Apvienotajai Karalistei vai tās iekšienē. 
            
            
               3. Pirms piešķirt Savienības tipa apstiprinājumu, Savienības tipa apstiprinātāja iestāde drīkst pieprasīt konkrētu testu atkārtošanu. Tādā gadījumā tests ir jāveic tehniskajam dienestam, ko Savienības tipa apstiprinātājas iestādes dalībvalsts ir norīkojusi un paziņojusi saskaņā ar Direktīvu 2007/46/EK, Regulu (ES) Nr. 167/2013, Regulu (ES) Nr. 168/2013 vai Regulu (ES) 2016/1628. 
            
            
               4. Saskaņā ar 1. punktu apstiprināts tips saņem ES tipa apstiprinājuma sertifikātu ar numuru, kas sastāv no Savienības tipa apstiprinājumu piešķīrušās tipa apstiprinātājas iestādes dalībvalsts pazīšanas numura un 2. panta 1. punktā norādītā piemērojamā akta numura. Tas satur arī jaunākā grozošā akta, kas satur tipa apstiprināšanas prasības, atbilstoši kurām piešķirts Savienības tipa apstiprinājums, numuru. Transportlīdzekļu tipa apstiprinājuma sertifikātā un atbilstības sertifikātā, “Piezīmēs” veic ierakstu: “Iepriekšējais tipa apstiprinājums ir”, un norāda pēc Apvienotajā Karalistē veiktās tipa apstiprināšanas saņemtā tipa apstiprinājuma sertifikāta numuru. Sistēmu, sastāvdaļu vai atsevišķu tehnisko vienību tipa apstiprinājuma sertifikātā veic ierakstu: “Iepriekšējais tipa apstiprinājums un marķējums ir”, un norāda pēc Apvienotajā Karalistē veiktās tipa apstiprināšanas saņemto marķējumu.
            
            
               5. Savienības tipa apstiprinājums stājas spēkā tā piešķiršanas dienā vai tajā noteiktā vēlākā datumā. Apvienotās Karalistes tipa apstiprinājums kļūst nederīgs ne vēlāk kā Savienības tipa apstiprinājuma spēkā stāšanās dienā.
            
            
               6. Savienības tipa apstiprinājumu uzskata par EK vai ES tipa apstiprinājumu Direktīvas 2007/46/EK nozīmē vai kāda no minētās direktīvas IV pielikumā uzskaitītā akta, Regulas (ES) Nr. 167/2013, Regulas (ES) Nr. 168/2013 vai Regulas (ES) 2016/1628 izpratnē. Visus šo aktu noteikumus, no kuriem nav izdarīta atkāpe ar šo regulu, turpina piemērot.  Savienības tipa apstiprinātāja iestāde uzņemas pilnu atbildību par pienākumiem, kas izriet no Savienības tipa apstiprinājuma. 
            
            
               No Savienības tipa apstiprinājuma spēkā stāšanās datuma Savienības tipa apstiprinātāja iestāde izmanto Apvienotās Karalistes tipa apstiprinātājas iestādes visas pilnvaras un izpilda visus tās pienākumus attiecībā uz visiem transportlīdzekļiem, sistēmām, sastāvdaļām vai atsevišķām tehniskajām vienībām, kas saražotas, pamatojoties uz Apvienotās Karalistes tipa apstiprinājumu, un jau laistas tirgū, reģistrētas vai tiek ekspluatētas Savienībā. Tas neietver jebkādu atbildību par jebkādu rīcību vai atturēšanos no rīcības, kas piekritīga Apvienotās Karalistes tipa apstiprinātājai iestādei.
            
            
                6. pants
            
            
               Savienības tipa apstiprinātāja iestāde, kas atbildīga par transportlīdzekļiem, sistēmām, sastāvdaļām vai atsevišķām tehniskajām vienībām, kuru tipi nav apstiprināti saskaņā ar šo regulu 
            
            
               1. Iesniedzot tipa apstiprinājuma pieteikumu saskaņā ar 4. pantu, ražotājs lūdz konkrēto Savienības tipa apstiprinātāju iestādi pārņemt Apvienotās Karalistes tipa apstiprinātājas iestādes pienākumus attiecībā uz transportlīdzekļiem, sistēmām, sastāvdaļām vai atsevišķām tehniskajām vienībām, kas laistas tirgū, reģistrētas vai tiek ekspluatētas Savienībā, pamatojoties uz Apvienotās Karalistes tipa apstiprinājumiem, kuri kļuvuši nederīgi saskaņā ar Direktīvas 2007/46/EK 17. pantu, Regulas (ES) Nr. 167/2013 32. pantu, Regulas (ES) Nr. 168/2013 37. pantu vai Regulas (ES) 2016/1628 30. pantu vai kuru Savienības tipa apstiprinājums nav lūgts saskaņā ar šīs regulas 5. pantu. 
            
            
               Šādus lūgumus iesniedz attiecībā uz visiem transportlīdzekļiem, sistēmām, sastāvdaļām un atsevišķām tehniskajām vienībām, kas balstās uz ražotāja turējumā esošiem Apvienotās Karalistes tipa apstiprinājumiem, kuri piešķirti pēc 2008. gada 1. janvāra, ja vien ražotājs neiesniedz pierādījumu Savienības tipa apstiprinātājai iestādei, ka tam ir līgums ar citu Savienības tipa apstiprinātāju iestādi par šiem transportlīdzekļiem, sistēmām, sastāvdaļām un atsevišķām tehniskajām vienībām.
            
            
               2. Savienības tipa apstiprinātāja iestāde drīkst piešķirt Savienības tipa apstiprinājumu saskaņā ar 5. pantu tikai pēc tam, kad tā ir akceptējusi lūgumu atbilstoši 1. punktam un kad ražotājs ir piekritis segt izmaksas, kas Savienības tipa apstiprinātājai iestādei var rasties, izmantojot tās pilnvaras un izpildot tās pienākumus saistībā ar attiecīgajiem transportlīdzekļiem, sistēmām, sastāvdaļām un atsevišķām tehniskajām vienībām. 
            
            
               3. Pēc 1. punktā minētā lūguma akceptēšanas un Savienības tipa apstiprinājuma piešķiršanas saskaņā ar 5. pantu Savienības tipa apstiprinātāja iestāde izmanto visas Apvienotās Karalistes tipa apstiprinātājas iestādes pilnvaras un pilda visus tās pienākumus attiecībā uz visiem transportlīdzekļiem, sistēmām, sastāvdaļām vai atsevišķām tehniskām vienībām, kas saražotas saskaņā ar 1. punktā minētajiem Apvienotās Karalistes tipa apstiprinājumiem, saistībā ar atsaukumiem, remonta un tehniskās apkopes informāciju un atbilstības pārbaudēm ekspluatācijas laikā. Tas neietver jebkādu atbildību par jebkādu rīcību vai atturēšanos no rīcības, kas piekritīga Apvienotās Karalistes tipa apstiprinātājai iestādei.
            
            
               4. Savienības tipa apstiprinātāja iestāde informē pārējo dalībvalstu tipa apstiprinātājas iestādes un Komisiju par tipiem, attiecībā uz kuriem tā piekrita uzņemties Apvienotās Karalistes tipa apstiprinātājas iestādes saistības saskaņā ar 1. punktu
            
            
               7. pants
            
            
               Stāšanās spēkā un piemērošana
            
            
               Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī. 
            
            
               Šī regula uzliek saistības kopumā un ir tieši piemērojama visās dalībvalstīs.
            
         
         
            
               Briselē,
            
            
               
                  Eiropas Parlamenta vārdā –
                        Padomes vārdā –
               
               
                  priekšsēdētājs
                        priekšsēdētājs
               
            
         
         
            
                  
                     (1)
                  
                        Eiropas Parlamenta un Padomes 2007. gada 5. septembra Direktīva 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (OV L 261, 9.10.2007., 1. lpp.).
               
               
                  
                     (2)
                  
                        Eiropas Parlamenta un Padomes 2013. gada 5. februāra Regula (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību (OV L 60, 2.3.2013., 1. lpp.).
               
               
                  
                     (3)
                  
                        Eiropas Parlamenta un Padomes 2013. gada 15. janvāra Regula (ES) Nr. 168/2013 par divu riteņu vai trīs riteņu transportlīdzekļu un kvadriciklu apstiprināšanu un tirgus uzraudzību (OV L 60, 2.3.2013., 52. lpp.).
               
               
                  
                     (4)
                  
                        Eiropas Parlamenta un Padomes 2016. gada 14. septembra Regula (ES) 2016/1628 par prasībām attiecībā uz autoceļiem neparedzētas mobilās tehnikas iekšdedzes motoru gāzveida un daļiņveida piesārņotāju emisiju robežvērtībām un tipa apstiprināšanu, ar ko groza Regulas (ES) Nr. 1024/2012 un (ES) Nr. 167/2013 un groza un atceļ Direktīvu 97/68/EK (OV L 252, 16.9.2016., 53. lpp.).